กรมการขนส่งทางบก เปิดให้บริการยื่นขออนุญาตหรือต่อใบอนุญาตประกอบการขนส่งด้วยรถบรรทุกผ่านระบบออนไลน์แบบครบวงจร
นายศักดิ์สยาม ชิดชอบ รัฐมนตรีว่าการกระทรวงคมนาคม เปิดเผยว่า รัฐบาลมีนโยบายในการพัฒนาภาครัฐไปสู่รัฐบาลดิจิทัล โดยนำเทคโนโลยีดิจิทัลที่ทันสมัยมาช่วยขับเคลื่อนการดำเนินงาน ล่าสุดกรมการขนส่งทางบก ได้พัฒนาระบบงานใบอนุญาตประกอบการขนส่งอิเล็กทรอนิกส์ หรือ DLT e-Transport License มาให้บริการด้านประกอบการขนส่งด้วยรถบรรทุกในรูปแบบออนไลน์แบบครบวงจร ตั้งแต่วันที่ 18 มีนาคม 2564 เป็นต้นไป เป็นระบบให้บริการตั้งแต่ขั้นตอนการยื่นเอกสารจนกระทั่งได้รับใบอนุญาตประกอบการขนส่งในรูปแบบอิเล็กทรอนิกส์         ทั้งนี้ ระบบ DLT e-Transport License สามารถรองรับทุกกระบวนการในการดำเนินงานด้านประกอบการขนส่ง มีระบบรักษาความปลอดภัยของข้อมูลขั้นสูง เพื่อให้ผู้ประกอบการขนส่งได้รับความสะดวก รวดเร็ว ลดขั้นตอนการยื่นคำขอ ได้ถึงร้อยละ 50 จากระยะเวลาดำเนินการ 1 เดือนเหลือ 2 สัปดาห์ ลดการใช้กระดาษด้วยการยื่นคำขอและส่งเอกสารหลักฐานแบบออนไลน์ ผู้ประกอบการสามารถขอหรือต่อใบอนุญาตประกอบการขนส่งได้ทุกที่ ทุกเวลา โดยที่ผู้ประกอบการขนส่งไม่ต้องเดินทางมาติดต่อที่กรมการขนส่งทางบก          ด้านนายจิรุตม์ วิศาลจิตร อธิบดีกรมการขนส่งทางบก เปิดเผยว่า กรมการขนส่งได้รับความร่วมมือจากหน่วยงานภาครัฐที่เกี่ยวข้อง ประกอบด้วย สำนักงานคณะกรรมการพัฒนาระบบราชการ หรือ สำนักงาน ก.พ.ร. สนับสนุนระบบรองรับการยื่นเอกสารแบบออนไลน์บนระบบ Biz Portal สำนักงานพัฒนารัฐบาลดิจิทัล (องค์การมหาชน) หรือ สพร. สนับสนุนระบบการให้บริการภาครัฐแบบเบ็ดเสร็จทางอิเล็กทรอนิกส์ สำนักงานพัฒนาธุรกรรมทางอิเล็กทรอนิกส์ (องค์การมหาชน) หรือ สพธอ. รองรับมาตรฐาน วิธีการ กระบวนงานต่างๆ และการออกเอกสารในรูปแบบ e-license สร้างความเชื่อมั่นในเอกสารหลักฐานใบอนุญาตประกอบการขนส่งอิเล็กทรอนิกส์สามารถใช้ได้และมีผลในทางกฎหมายเสมือนใบอนุญาตประกอบการขนส่งในรูปแบบกระดาษทุกประการ กรมบัญชีกลาง สนับสนุนการให้บริการชำระค่าธรรมเนียมผ่านระบบ e-payment สำหรับกรมการขนส่งทางบก ในฐานะผู้ออกใบอนุญาตประกอบการขนส่ง และให้บริการดูแลใกล้ชิดโดยตรงกับผู้ประกอบการขนส่ง พร้อมผลักดันกระบวนงานต่างๆ ของหน่วยงานเข้าสู่การใช้เทคโนโลยีหรือทำธุรกรรมทางอิเล็กทรอนิกส์มากขึ้น โดยในระยะแรกจะนำร่องใช้งานสำหรับผู้ประกอบการขนส่งที่ต้องยื่นคำขอ ณ สำนักการขนส่งสินค้า กรมการขนส่งทางบก และในระยะถัดไปจะขยายผลให้ครอบคลุมทุกพื้นที่ รวมไปถึงกระบวนงานด้านประกอบการขนส่งด้วยรถโดยสารสาธารณะ